ባለፉት 5 ወራት ከወጪ ንግድ 633 ሚሊየን የአሜሪካን ዶላር በላይ ገቢ ተገኘ
 ሀገሪቱ ባለፉት አምስት ወራት ወደ ተለያዩ የዓለም ሀገራት ከላከቻቸው የወጪ ምርቶች 633 ነጥብ 03 ሚሊየን የአሜሪካን ዶላር ገቢ ማግኘቷን የንግድ ሚኒስቴር አስታወቀ።በሚኒስቴሩ የህዝብ ግንኙነትና ኮሙኒኬሽን ዳይሬክተር አቶ አማከለ ይማም ለዋልታ ኢንፎርሜሽን ማዕከል እንደገለፁት፤  ገቢው የተገኘው 287ሺ 210 ቶን የተለያዩ የሰብል ምርቶችና 332 ሺ 485 የቁም እንስሳትን ወደ ተለያዩ የዓለም ሀገራት በመላክ ነው።የተገኘው ገቢ ከአምናው ተመሳሳይ ወቅት ጋር ሲነፃፀር በ15 ነጥብ 9 በመቶ መቀነሱን ጠቁመው፤ በሰብል ምርቶች 10 ነጥብ 5 በመቶ፣ ቡና በ38 በመቶ፣ የጥራጥሬ ሰብሎች በ2 ነጥብ 4 መቶ፣ ቅመማ-ቅመም በ5 ነጥብ 4 በመቶ፣ ጥጥ በ65 ነጥብ 2 በመቶ እና የባህር ዛፍ በ30 ነጥብ 1 በመቶ በመጠን ቅናሽ  አሳይተዋል ብለዋል።በሌላ በኩል ደግሞ በቁም እንስሳት የ2 በመቶ ጭማሪ ሲያሳይ በገቢ 11 በመቶ ጭማሪ ማሳየቱን አቶ አማከለ ገልፀው፤ በቅባት እህል 11 በመቶ፣ ጫት 9 በመቶ፣ የተፈጥሮ ሙጫና ዕጣን 49 ነጥብ 4 በመቶ፣ የሻይ ቅጠል በ259 ነጥብ 4 በመቶና የብርዕና አገዳ ሰብሎች በ187 ነጥብ 2 በመቶ በመጠን ጭማሪ አስመዝግበዋል ብለዋል።እንደ አቶ አማከለ ገለፃ ባለፈው ህዳር ወርም 116 ነጥብ 902 ቶን የተለያዩ የሰብል ምርቶችንና 85 ሺ 800 የቁም እንስሳትን ለዓለም ገበያ በማቅረብ 203 ነጥብ 3 ሚሊየን የአሜሪካን ዶላር ገቢ ለማግኘት ታቅዶ 54 ነጥብ 965 ቶን የተለያዩ የሰብል ምርቶችንና 47 ነጥብ 775 የቁም እንስሳትን በመላክ 113 ነጥብ 28 ሚሊየን የአሜሪካን ዶላር ገቢ መገኘቱን ጠቁመዋል።የወሩ ኤክስፖርት አፈጻጸም ካለፈው ዓመት ተመሳሳይ ወቅት ጋር ሲነጻጸር በገቢ ግኝት በእያንዳንዱ ምርት ሲታይ ጫት በ14 ነጥብ 8 በመቶ፣ የጥራጥሬ ሰብሎች በ9 ነጥብ 8 በመቶ፣ ቅመማ-ቅመም በ16 ነጥብ 5 በመቶ፣ የተፈጥሮ ሙጫና ዕጣን በ145 ነጥብ 2 በመቶ እና የቁም እንስሳት 8 በመቶ ጭማሪ ሲያስመዘግብ፤  የቡና በ57 ነጥብ 6 በመቶ፣  የቅባት እህል በ20 ነጥብ 3 በመቶ፣ የባህር ዛፍ ዕጣን በ35 ነጥብ 5 በመቶና ጥጥ በ77 ነጥብ 6 በመቶ ቅናሽ አሳይተዋል ብለዋል።የወጪ ንግድ አፈጻጸም የቀነሰበት የተለያዩ ምክንያቶች እንዳሉት ገልፀው፤ በቀሪ ጊዜያቶች በአመቱ ከወጪ ንግድ ለማግኘት የታቀደውን እቅድ ለማሳካተ ጥረት እንደሚደረግ አቶ አማከለ መናገራቸውን ዋልታ ኢንፎርሜሽን ማዕከል ዘግቧል።